text: Ligeglad med fjerdeplads
  17 maj 2010 kl. 06.23
  Esbjerg-anfører Jesper Jørgensen er ligeglad med fjerdepladsen. De mistede bronzemedaljer fyldte alt i hans tanker.
  Esbjerg-anfører Jesper Jørgensen var slemt skuffet efter 3-3 kampen mod FC Nordsjælland, der kostede vestjyderne bronzen. En ellers flot fjerdeplads til Esbjerg kunne ikke glæde anføreren.
  Specielt ikke fordi Esbjerg efter 65 minutter førte med 3-0 og dermed lå til at vinde medaljer.
  - Lige nu kan jeg ikke bruge fjerdepladsen til en skid. Det var tredjepladsen eller ingenting. Lige nu er jeg fuldstændig ligeglad med fjerdepladsen, siger Jesper Jørgensen.
  
  Kæmpeskuffelse
  - Vi er foran 3-0 og har katten i sækken, så det er selvfølgelig en kæmpe skuffelse. Vi skal lukke den her kamp ved at score til 4-0 og 5-0, siger anføreren.
  Med fjerdepladsen misser Esbjerg ikke kun bronzen. Tredjepladsen giver adgang til Europa-League kvalifikation i næste sæson. Derfor havde en tredjeplads været ekstra vigtig.
  - En tredjeplads havde betydet alt for os med Europa Cup-fodbold", siger Jesper Jørgensen.
  Esbjerg ender med 50 point på fjerdepladsen- to færre end Brøndby.
  